钦定古今图书集成/历象汇编/乾象典/第095卷 > 《本草纲目》 > 阳火阴火集解
## 钦定古今图书集成/历象汇编/乾象典/第095卷 > 《本草纲目》 > 阳火阴火集解

李时珍曰：“火者，五行之一，有气而无质。造化两间，生
杀万物，显仁藏用，神妙无穷。火之用，其至矣哉！愚尝
绎而思之，五行皆一，惟火有二。二者，阴火阳火也。其
纲凡三，其目凡十有二。所谓三者，天火也，地火也，人
火也。所谓十有二者，天之火四，地之火五，人之火三
也。试申言之，天之阳火二，太阳真火也，星精飞火也；
天之阴火二，龙火也，雷火也。地之阳火三，钻木之火
也，击石之火也，戛金之火也。地之阴火二，石油之火
也，水中之火也。人之阳火，丙丁君火也。人之阴火二，
命门相火也，三眛之火也。”合而言之，阳火六，阴火亦
六，共十二焉。诸阳火遇草而焫，得木而燔，可以湿伏，
可以水灭。诸阴火不焚草木而流金“石，得湿愈焰，遇
水益炽，以水折之，则光焰诣天。物穷方止，以火逐之，
以灰扑之，则灼性自消，光焰自灭。”故人之善反于身
者，上体于天而下验于物，则君火相火正治从治之
理，思过半矣。此外又有萧丘之寒火，泽中之阳焰，野
外之鬼燐，金银之精气，此皆似火而不能焚物者也。
至于樟脑、猾髓，皆能“水中发火。浓酒积油，得热气则
火自生。南荒有厌火之民，食火之兽。西戎有食火之
鸟。火鸦蝙蝠，能食焰烟；火龟火鼠，生于火地。”此五行
物理之常，而乍闻者目为怪异，盖未深诣乎此理故
尔。复有至人，入水不溺，入火不焚，入金石无碍，步日
月无影。斯人也，与道合真，不知其名，谓之至人。蔡九
峰止言木火石火雷火水火虫火燐火，似未尽该也。
朱震亨曰：“太极动而生阳，静而生阴，阳动而变阴，静
而合而生水火木金土，各一其性。惟火有二：曰君火，
人火也；曰相火，天火也。火内阴而外阳，主乎动者也。
故凡动皆属火。以名而言，形气相生，配于五行，故谓
之君；以位而言，生于虚无，守位禀命，因其”动而可见，
故谓之“相。”天主生物，故恒于动。人有此生，亦恒于动。
动者，皆相火之为也。见于天者，出于龙雷，则木之气；
出于海，则水之气也。具于人者，寄于肝肾二部。肝木
而肾水，胆者肝之腑，膀胱者肾之腑，心包络者肾之
配。三焦以焦言，而下焦司肝肾之分，皆阴而下者也。
天非此火不能生物，人非此火不能自生。天之火虽
出于木，而皆本乎地，故雷非伏，龙非蛰，海非附于地，
则不能鸣，不能飞，不能波也。鸣也飞也波也，动而为
火者也。肝肾之阴，悉具相火，人而同乎天也。然而东
垣以火为元气之贼，与元气不两立，一胜则一负者，
何哉？周子曰：“神发知矣，五性感动而万事出。”有知之
后，五者之性，为物所感而动，即《内经》五火也。五性，厥
阳之火，与相火相扇，则妄动矣。火起于妄，变化莫测煎熬真阴，阴虚则病，阴绝则死。君火之气，经以暑与
湿言之；相火之气，经以火言之。盖表其暴悍酷烈，甚
于君火也，故曰：相火元气之贼。周子又曰：“圣人定之
以中正仁义而主静。”朱子曰：“必使道心常为一”身之
主，而人心每听命焉。夫人心听命，而又主之以静，则
彼五火之动皆中节，相火惟有裨补造化，以为生生
不息之运用尔，何贼之有？或曰：“《内经》止于六气言火，
未言及脏腑也。”曰：岐伯历举病机一十九条，而属火
者五。诸热瞀瘛，皆属于火；诸逆冲上，皆属于火；诸躁
狂越，皆属于火；诸禁鼓栗，如丧神守，皆属于火。诸病
胕肿，疼酸惊骇，皆属于火是也。刘河间云：“诸风掉眩
属于肝，风火也。诸气膹郁属于肺，燥火也。诸湿肿满
属于脾，湿火也。诸痛痒疮属于心，郁火也。”是皆火之
为病，出于脏腑者然也。以陈无择之通敏，犹以暖温
为君火，日用之火为相火，无怪乎后人之聋瞽也。